**OSLOMODELLEN – MED VEILEDNING TIL OSLO KOMMUNES VIRKSOMHETER**

Nedenfor følger veiledning til enkelte av standard kontraktsbestemmelser som er vedtatt i byrådssak 1057/17 (Oslomodellen). Veiledningen har som formål å klargjøre innholdet i bestemmelser som det erfaringsmessig knytter seg en del usikkerhet til. Et annet formål med denne veilederen er å sikre enhetlig tolkning og praktisering av Oslomodellen.

*Veiledningen vil bli oppdatert med jevne mellomrom, på bakgrunn av erfaringer med bruk av bestemmelsene, utviklingen i bransjene og tilbakemeldinger og innspill fra virksomhetene, leverandørbransjen, fagorganisasjoner m.fl. Har du innspill, kommentarer eller spørsmål? Ta gjerne kontakt utviklings- og kompetanseetaten (UKE)* *anskaffelser@uke.oslo.kommune.no**.*

Vi gjør oppmerksom på at det har blitt gjort redaksjonelle endringer i ordlyden og formuleringene i seriøsitetsbestemmelsene siden byrådssak 1057/17 ble vedtatt (23. mai 2017). Oppdateringene er basert på kartlegging av erfaringer med Oslomodellen, tilbakemeldinger på hvordan bestemmelsene forstås og praktiseres, og ofte stilte spørsmål. Oppdateringene har som formål å sørge for riktig og enhetlig tolkning og praktisering av seriøsitetsbestemmelsene. Endringene medfører ingen materielle endringer, men de nye formuleringene skal sikre at bestemmelsene forstås og tolkes i tråd med formålet og intensjonen. Denne veiledningen baserer seg på den sist oppdaterte ordlyden i seriøsitetsbestemmelsene.

**ANVENDELSESOMRÅDE FOR OSLO KOMMUNES SERIØSITETSBESTEMMELSER**

Oslomodellen inneholder en rekke standard kontraktsbestemmelser (seriøsitetsbestemmelser) som er obligatorisk å benytte i kommunes anskaffelseskontrakter. Seriøsitetsbestemmelsene er en viktig del av kommunens arbeid i kampen mot arbeidslivskriminalitet og sosial dumping.

Mesteparten av kontraktsbestemmelsene i Oslomodellen gjelder for standardkontrakter med verdi over 500.000 eks mva. Enkelte bestemmelser er imidlertid obligatorisk å bruke også ved tjeneste- og bygg- og anelggsanskaffelser under 500.000, uavhengig av bransje og uavhengig av om det er vedtatt standardkontrakter på det aktuelle området. Disse bestemmelsene er opplistet nedenfor.

Eksempler på kontraktsområder der det er vedtatt standardkontrakter er bygg- og anlegg, entreprise, konsulenttjenester m.m. Det fremgår av vedlegg til byrådssak 1057/17 hvilke seriøsitetsbestemmelser som skal inntas i de ulike standardkontraktene.

Seriøsitetsbestemmelser som er vedtatt for standardkontrakter bør imidlertid også i størst mulig grad benyttes på områder der det ikke finnes standardkontrakter. Eksempler på typer kontrakter der det pr. i dag ikke finnes standardkontrakter er: snømåking, vaktmestertjenester, vektertjenester, bud-, frakt- og flyttetjenester, parkdrift, avfallshåndtering. Dette er områder med relativt høy risiko for arbeidslivskriminalitet og sosial dumping med tilnærmet samme behov for å stille seriøsitetskrav som på områder der det foreligger plikt til å benytte standardkontrakter.

Oslomodellen er også vedtatt innen EHA-sektoren med noen tilpasninger som ivaretar sektorens særegenheter. Krav som stilles i EHA-sektoren er nærmere beskrevet i byrådssak 1009/16.

**Bestemmelser som gjelder innen tjenestekjøp og bygg og anlegg, uavhengig av kontraktens verdi, bransje og uavhengig av om det foreligger standardkontrakter på det aktuelle området:**

1. **Krav om betaling til bank**
2. **Krav til lønns- og arbeidsvilkår**
3. **Krav om betaling med elektronisk betalingsmiddel/forbud mot kontant betaling**
4. **Krav til bruk av lærlinger** skal stilles i alle kontrakter over statlig terskelverdi med en varighet på over 3 måneder, på områder der det er behov for lærlinger (se under).
5. **Merknader til enkelte bestemmelser**
	1. **Internkontroll. Sikkerhet, helse og arbeidsmiljø (SHA)**

Leverandøren skal følge den til enhver tid gjeldende arbeidsmiljølovgivning med tilhørende forskrifter, Oppdragsgivers SHA-plan og Oppdragsgivers eller koordinators anvisninger. Leverandøren plikter å ha et internkontrollsystem iht. forskrift om systematisk helse- miljø og sikkerhetsarbeid i virksomheter. Relevante deler av Oppdragsgivers SHA-plan skal innarbeides i, og følges opp gjennom, leverandørens internkontroll. Innarbeidingen skal skje slik at SHA-planens bestemmelser kan identifiseres.

Med mindre annet er avtalt skal alle Leverandørens nøkkelpersoner i prosjektet forstå og kunne gjøre seg godt forstått på norsk. Leverandøren skal sørge for at arbeidere han og eventuelle underleverandører benytter kan kommunisere på en slik måte at manglende kommunikasjon ikke utgjør en sikkerhetsrisiko.

Minst én av det utførende personell på ethvert arbeidslag skal kunne forstå og gjøre seg forstått på norsk eller engelsk. Dersom flere utfører oppdrag sammen, skal vedkommende i tillegg forstå og gjøre seg forstått på et språk alle de andre på arbeidslaget forstår og kan gjøre seg forstått på.

Alle på arbeidsplassen skal forstå SHA-plan, sikkerhetsopplæring, HMS-rutiner, verneprotokoller, sikkerhetsinstrukser, SJA (Sikker jobbanalyse), sikkerhetsdatablader og varselskilter på arbeidsplassen, samt bruksanvisning for verktøy og arbeidsutstyr mv. som vedkommende benytter i arbeidet. Materialet skal foreligge på et språk vedkommende arbeider forstår godt, såfremt arbeideren ikke forstår informasjonen fullt ut på norsk eller engelsk.

Ved brudd på ovennevnte plikter har Oppdragsgiver rett til å stanse arbeidene for Leverandørens regning og risiko i den utstrekning Oppdragsgiver anser det nødvendig. Leverandørens forsinkelse som følge av stansing gir Oppdragsgiver rett på eventuell dagmulkt etter kontraktens bestemmelser om forsinket levering.

Oppdragsgiver kan heve avtalen dersom Leverandøren vesentlig misligholder ovennevnte plikter og ikke retter forholdene innen rimelig frist. Ved gjentatte mislighold kan Oppdragsgiver heve avtalen selv om leverandøren retter forholdene. Dersom Oppdragsgiver hever kontrakten med Leverandøren, kan Oppdragsgiver kreve å få tiltransportert til seg Leverandørens kontrakter med underleverandører.

Ved tilsvarende brudd hos underleverandøren, kan Oppdragsgiver kreve at Leverandøren skifter ut underleverandøren. Dette skal skje for Leverandørens regning og risiko.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

1. **Generelt**

Bestemmelsen skal sikre den enkelte arbeiders sikkerhet, helse- og arbeidsmiljø (SHA) på arbeidsplassen. For det første stadfestes leverandørens plikt til å ha et internkontrollsystem, samt at den enkelte leverandør må arbeide kontinuerlig og systematisk med SHA. For det andre skal bestemmelsen sikre at den enkelte arbeider skal forstå aktuelle krav til SHA. Sistnevnte krav er viktig da det i voksende grad er ulike nasjonaliteter som arbeider på kommunens byggeplasser og man må sikre at den enkelte arbeider – uavhengig av nasjonalitet – forstår hvilke krav til SHA som gjelder på arbeidsplassen for å unngå ulykker.

Språklig forståelse mellom personell på en byggeplass vil også være en nødvendig forutsetning for å sikre god kommunikasjon om oppgaver, instrukser mv., noe som er viktig for effektiviteten og kvaliteten i kontraktsarbeidet.

Leverandøren skal sørge for at arbeidere han og eventuelle underleverandører benytter kan kommunisere på en slik måte at manglende kommunikasjon ikke utgjør en sikkerhetsrisiko.

For å sikre at arbeiderne får riktig informasjon og at det ikke oppstår misforståelser mellom oppdragsgiver og leverandør, er det avgjørende at nøkkelpersonene har fått med seg alle detaljer i oppgavene og i kravene som stilles. Bestemmelsen krever derfor at leverandørens nøkkelpersoner i prosjektet skal forstå og kunne gjøre seg godt forstått på norsk.

Når det gjelder utførende personell, er det et krav om at minst én person på hvert arbeidslag kan forstå og gjøre seg forstått på norsk eller engelsk. Dersom flere utfører oppdraget sammen, skal vedkommende i tillegg forstå og gjøre seg forstått på et språk de øvrige på arbeidslaget forstår og kan gjøre seg forstått på.

1. **Funksjonalitet i HMSREG**:

Leverandør skal angi hovedspråk og nasjonalitet for hver arbeidstaker. Denne informasjonen kan benyttes av oppdragsgiver i forbindelse med en risikovurdering av forhold rundt helse, miljø og sikkerhet på arbeidsplassen og ved vurdering av leverandørens rutiner for informasjon og kommunikasjon.

Angående Leverandørens plikt til å føre inn opplysninger i HMSREG, se punktet «Tilgang til og overføring av data fra Leverandør» nedenfor.

* 1. **HMS-kort**

Alle som utfører arbeid for Leverandøren på byggeplassen skal bære lett synlig og gyldig HMS‐kort utstedt av Arbeidstilsynet. Ordrebekreftelse, søknadsskjema o.l. aksepteres ikke som HMS‐kort. Leverandøren skal for egen regning og risiko bortvise personer som ikke har HMS‐kort.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelse.

**Kommentar:**

1. **Generelt**

Med tanke på sikkerheten innen bygg- og anleggsbransjen, er det avgjørende at byggherren har oversikt over hvem som til enhver tid er til stede på arbeidsplassen. Dette er ett av formålene bak kravet om HMS-kort («ID-kort») for alle arbeidere. Tidligere har blant annet ordrebekreftelse, søknadsskjema og lignende blitt akseptert som tilstrekkelig dokumentasjon på oppfyllelse av krav om HMS-kort - i påvente av at HMS-kort skal bli overlevert arbeideren. Dette er ikke lenger akseptert av Oslo kommune, da alle inn- og utregistreringer i HMSREG baserer seg på at arbeideren skal ha et HMS-kort.

Nærværende krav innebærer at arbeidere skal ha HMS-kort fra første dag på arbeidsplassen. Innstramningen har som formål å forbedre sikkerheten, hindre misbruk av HMS-kort og få bedre oversikt over hvem som til enhver tid er tilstede på arbeidsplassen. At alle arbeidere har HMS-kort fra første dag, er dessuten én av forutsetningene for å oppnå tilsiktet effekt av det elektroniske kjernesystemet for manskappslister og kontraktsoppfølging (HMSREG).

HMS-kort inneholder også informasjon om hvem som er arbeiderens arbeidsgiver. Krav om bruk av HMS-kort fra første dag er dermed viktig for å unngå at (og evt. avdekke om) det benyttes underleverandør som ikke er godkjent.

For nye arbeidstakere kan HMS-kort bestilles dagen arbeidsforholdet har startet. En av kontrollsjekkene som gjøres ved bestilling av HMS-kort er kontroll av at den ansatte er registrert i AA-registeret/A-meldingen. Dette betyr at HMS-kort først kan bli utstedt etter at den første lønnen er mottatt. Arbeidsforhold kan imidlertid meldes inn i AA-registeret før dette tidspunktet, nærmere bestemt inntil to måneder før arbeidsforholdet starter. Dersom arbeideren er innregistrert i AA-registeret fra første arbeidsdag, vil dette kunne korte ned behandlingstiden for utstedelse av HMS-kort. For de ansatte som er meldt inn i AA-registeret skal det vanligvis ta ca. én uke fra bestillingen er sendt til man mottar et HMS-kort.

1. **Funksjonalitet i HMSREG:**

HMS-kort er påkrevet for å kunne registrere arbeideren inn i HMSREG. HMS-kortnummer med 8 siffer registreres for hver ansatt og kontrolleres deretter automatisk opp mot [www.byggekort.no](http://www.byggekort.no) for å sjekke gyldigheten. Det etableres varsler i HMSREG dersom det er feil eller mangler ved HMS-kortet. Varslene er synlige både for den aktuelle leverandøren og oppdragsgiveren.

Alle arbeidere må registrere alle sine inn- utpasseringer i HMSREG. På byggeplasser med et installert adgangssystem (rondell, kjøreport, brakkerigg, etc.) hentes registreringer fra adgangssystemet direkte til HMSREG. Her vil ikke innføring av HMSREG medføre noen endrede rutiner for arbeidere.

På lokasjoner uten ovennevnte installasjoner, må den enkelte arbeider registrere sine inn- og utpasseringer ved hjelp av en fastmontert registreringsboks eller via en gratis mobilapp «HMSREG» for smarttelefon (appen er tilgjengelig for både android og iPhone).

* 1. **Krav om betaling til bank**

Lønn, oppgjør og annen godtgjørelse til egne ansatte, ansatte hos underleverandører, innleide og selvstendige oppdragstakere skal utbetales til den enkeltes konto i bank.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelse.

**Kommentar:**

Bestemmelsen skal tas inn i alle Oslo kommunes kontrakter om levering av tjenester og bygg- og anleggsarbeider, uavhengig av kontraktens verdi, og uavhengig av om det foreligger en standardkontrakt på det aktuelle kontraktsområdet. Hovedformålet med denne bestemmelsen er å sikre at den enkelte arbeideren får den godtgjørelsen vedkommende har krav på, og at det sikres sporbarhet på utbetaling av lønn og godtgjørelse til arbeiderens bankkonto. Bestemmelsen har også som formål å hindre unndragelse fra arbeidsgivers plikter og hvitvasking av penger.

Oppfølgning av denne bestemmelsen bør gjennomføres ved kontroll av lønnsslipper og kvitteringer for utbetaling av lønn og andre godtgjørelser til arbeiderens bankkonto.

* 1. **Krav til bruk av lærlinger**

Ved utførelsen av kontraktsarbeidet skal minimum 10 % av arbeidede timer innenfor fagområder med behov for læreplasser utføres av lærlinger.

Utenlandske leverandører kan oppfylle kravet ved å benytte lærlinger som er tilknyttet offentlig godkjent lærlingordning i Norge eller tilsvarende ordning i opprinnelseslandet. Dersom opprinnelseslandet ikke har en lærlingordning, kan kravet oppfylles ved å benytte praksiselev fra en opplæringsordning i opprinnelseslandet.

Kravet kan oppfylles av Leverandøren og en eller flere av hans underleverandører. Oppfyllelsen av lærlingkravet forutsetter at vedkommende leverandør er en godkjent lærebedrift i henhold til opplæringsloven med forskrifter. Leverandør skal på forespørsel kunne legge frem all relevant dokumentasjon knyttet til godkjenningen, inkludert læreplan og inngåtte lærekontrakter.

En leverandør som er tilknyttet en lærlingordning og som kan dokumentere reelle forsøk på å inngå lærekontrakt uten å lykkes, skal av Oppdragsgiver anses for å ha oppfylt kravet om bruk av lærling. En leverandør som er tilknyttet en lærlingordning og har inngått lærekontrakt, men som på grunn av forhold som skyldes lærlingen ikke kan benytte vedkommende under leveransen, skal av Oppdragsgiver anses for å ha oppfylt vilkåret om bruk av lærling dersom Leverandøren kan dokumentere reelle forsøk på å inngå ny lærekontrakt uten å lykkes. Der gjenstående kontraktsperiode er mer enn tre måneder, anses kravet kun oppfylt dersom Leverandøren med jevne mellomrom gjør reelle forsøk på å inngå ny lærekontrakt.

Leverandøren skal ved oppstart, og på anmodning under gjennomføringen av kontraktsarbeidet, levere en plan for hvordan kravene vil bli oppfylt. Ved kontraktsopphør skal det fremlegges oversikt over antall lærlingetimer. Timelister skal fremlegges på anmodning.

Oppdragsgiver kan holde tilbake inntil 1 prosent av det samlede vederlaget for kontraktsarbeidet dersom ovennevnte plikter misligholdes, eller det er grunn til å tro at slikt mislighold vil inntreffe, og forholdet ikke blir rettet innen en rimelig frist gitt ved skriftlig varsel fra Oppdragsgiver. Dersom kravet ikke er oppfylt ved overtakelsen, kan vederlaget avkortes med et forholdsmessig prisavslag på inntil 1 prosent av kontraktssummen.

Ved vesentlig mislighold av ovennevnte plikter, eller der det er grunn til å tro at slikt mislighold vil inntreffe, kan Oppdragsgiver, med rimelig varsel, stanse arbeidene for Leverandørens regning og risiko, eller heve kontrakten. Dersom Oppdragsgiver hever kontrakten med Leverandøren, kan Oppdragsgiver kreve å få tiltransportert til seg Leverandørens kontrakter med underleverandører.

**Kommentar:**

1. **Generelt**

Lærlingkravet er en viktig bestemmelse i Oslomodellen. Kravet skal sikre tilstrekkelig rekruttering og muligheter for et praktisk utdanningsløp.

Kravet om 10 % gjelder samlet for alle fag, som dekkes av den aktuelle kontrakten, der det er behov for læreplasser. Eksempel: hvis det totalt utføres 1000 timers arbeid i henhold til kontrakten innen fag med behov for læreplasser, må minst 100 av disse timene være utført av lærlinger.

Leverandør/underleverandør må være en godkjent lærebedrift for å oppfylle kravet.

Godkjenning av lærebedrift er regulert i opplæringsloven § 4-3 og i forskrift til opplæringsloven §§ 11-1 og 11-2. De nærmere rettighetene og pliktene til lærebedriftene følger av opplæringsloven § 4-4.

Leverandør skal på forespørsel kunne legge frem all relevant dokumentasjon knyttet til godkjenningen (inkludert læreplan m.m.) og inngåtte lærekontrakter.

Det må vurderes konkret hva som skal aksepteres som tilstrekkelig dokumentasjon på at leverandør har gjort reelle forsøk på å oppfylle kravet uten å lykkes. I slike situasjoner bør det som minimum kreves at leverandør beskriver årsaker til at han f.eks. ikke har lykkes med å inngå et tilstrekkelig antall lærekontrakter og legger frem en detaljert tiltaksplan for hvordan leverandør har tenkt å jobbe fremover for å kunne endre dette. Leverandør som ikke har lykkes å inngå et tilstrekkelig antall lærekontrakter må også med jevne mellomrom legge frem dokumentasjon på at de gjør reelle forsøk på å inngå (nye) lærekontrakter.

1. **Sanksjoner:**

Oppdragsgiver kan holde tilbake eller kreve prisavslag på inntil 1 prosent av (slutt)vederlaget dersom leverandør misligholder sine plikter etter lærlingbestemmelsen. Formuleringen «forholdsmessig prisavslag på inntil 1 prosent» legger opp til en konkret proporsjonalitetsvurdering som må foretas av oppdragsgiver. Det vises for øvrig til bakgrunnsretten og læren om kontraktsmislighold for tolkning av proporsjonalitets- og forholdsmessighetskravet.

Det er viktig at kravet følges opp og at sanksjonsbestemmelsen benyttes der det er relevant. Manglende kontraktsoppfølging eller unnlatelse til å benytte sanksjoner kan for det første gå utover kvaliteten i leveransen. Videre kan manglende kontraktsoppfølging/bruk av sanksjonsbestemmelser utgjøre et brudd på anskaffelsesregelverket. At oppdragsgiver ikke følger opp kontrakten og/eller ikke benytter sanksjonsbestemmelser kan anses å være en vesentlig endring av kontraktsvilkår i strid med regelverket og evt. en ulovlig direkte anskaffelse.

Manglende oppfølging av lærlingklausulen kan dessuten gi uønskede fordeler til useriøse leverandører som ikke tar inn lærlinger og heller ikke foretar reelle forsøk til å oppfylle lærlingskravet. Over tid kan dette uthule betydning av lærlingkravet og åpne for at useriøse leverandører kan spekulere i at det ikke vil få noen sanksjoner dersom lærlingkravet ikke blir oppfylt.

1. **Funksjonalitet i HMSREG:**

Ved utarbeidelse av mannskapslister skal leverandøren definere om den enkelte ansatte er Faglært, Ufaglært, Lærling eller Administrativ. Når en arbeidstaker er registrert som lærling i HMSREG, vil denne registreringen være knyttet til lærlingens navn og ID. Det betyr at det ikke er behov å registrere samme person som lærling flere ganger selv om lærlingen utfører arbeid på ulike lokasjoner, oppdrag eller i tilknytning til ulike (ramme)avtaler med oppdragsgiver. På den måten vil man kunne hente tall på antall lærlinger og andel lærlingtimer både for den det enkelte oppdraget/prosjekt, leverandør, lokasjon og kontrakt/rammeavtale.

* 1. **Pliktig medlemskap i StartBANK eller tilsvarende leverandørregister**

Leverandøren, og eventuelle underleverandører, skal ved kontraktsinngåelse oppgi StartBANK ID eller fremlegge kopi av registreringsbevis fra StartBANK eller tilsvarende leverandørregister som inneholder oppdatert og kontrollert leverandørinformasjon. Leverandøren skal gi leverandørregisteret fullmakt til å innhente SKAV-info (skatte- og avgifts informasjon) i hele kontraktsperioden.

**Kommentar:**

1. **Generelt**

Fullmakt til å innhente SKAV-info (skatte- og avgifts informasjon) gjelder for hele kontraktsperioden.

Underleverandører skal fremlegge StartBANK ID eller kopi av registreringsbevis i StartBANK og fullmakt for SKAV-info før de kan bli godkjent av oppdragsgiver.

1. **Funksjonalitet i HMSREG:**

HMSREG er koblet opp mot StartBANK og gir dermed oversikt over leverandører som er registrert der. Leverandører som allerede er registrert i HMSREG trenger dermed ikke å innlevere ny dokumentasjon på registrering i StartBANK. I den forbindelse vil følgende informasjon vises i HMSREG:

* StartBANK-indikator (grønn = gyldig skatteattest, attest for yrkesskadeforsikring og attest for ansvarsforsikring, rød = ikke gyldige attester)
* Hvorvidt det er gitt fullmakt til å utlevere SKAV-informasjon.

Koblingen mot StartBANK gjør det også mulig å gå direkte til StartBANK for mer informasjon dersom dette er ønskelig. Dette betinger at det foreligger fullmakt til å utlevere SKAV-informasjon og at oppdragsgiver har en brukerkonto i StartBANK med samme e-postadresse som i HMSREG.

* 1. **Revisjon**

Oslo kommune, eller eventuelt tredjepart engasjert av Oslo kommune, kan for å undersøke om kontraktens krav blir oppfylt, gjennomføre revisjon av Leverandøren og eventuelle underleverandører i perioden fra kontraktsinngåelse til seks måneder etter at sluttfaktura er betalt. Denne adgangen omfatter også kontrakter og dokumentasjon i underliggende ledd.

Leverandøren skal vederlagsfritt stille nødvendige ressurser og dokumentasjon til disposisjon for Oppdragsgivers kontroll. Medvirknings- og dokumentasjonsplikten omfatter også underleverandører.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

Med Oslo kommune menes både Oppdragsgiver samt ethvert organ eller virksomhet som har tjenstlig behov for å ha tilgang til opplysninger som omfattes av første ledd bestemmelsen (herunder, men ikke begrenset til Kommunerevisjon, Kontrollutvalget m.m.). Også en tredjepart engasjert av Oslo kommune er omfattet av denne bestemmelsen, f.eks. et revisjonsfirma.

Både hovedleverandør og eventuelle underleverandører kan revideres og har dokumentasjons- og medvirkningsplikt etter denne bestemmelsen. Revisjon kan foretas i hele kontraktsperioden og inntil 6 måneder etter at kontrakten er avsluttet.

Leverandør/underleverandør kan ikke kreve vederlag for eventuelle (mer)kostnader som følge av at de stiller med nødvendige ressurser og/eller fremskaffer dokumentasjon i forbindelse med revisjon.

* 1. **Krav om bruk av fast ansatte**

Ved utførelsen av kontraktsarbeidet skal arbeidet i all hovedsak utføres av fast ansatte i minst 80 % stilling, uavhengig av om arbeidere er ansatt hos leverandøren eller eventuelle underleverandører, inkludert bemanningsforetak. Oppdragsgiver kan gjøre unntak fra kravet, for eksempel der midlertidig ansatte erstatter fast ansatte som er i svangerskapspermisjon, er syke e.l.

Leverandøren skal etter kontraktsinngåelsen redegjøre for hvordan kravet vil bli oppfylt, samt jevnlig oversende bemanningsplaner og rapporter som viser oppfyllelsesgraden. Ved kontraktsavslutning skal det fremlegges oversikt over bemanningen og oppfyllelsesgrad. Timelister skal fremlegges på anmodning.

Alle avtaler leverandøren inngår med underleverandører i forbindelse med utføring av arbeid under denne kontrakten skal inneholde tilsvarende bestemmelser.

**Kommentar:**

1. **Generelt**

Byrådet anser at kravet til fast ansettelse er ett av de viktigste bidragene for å fremme et seriøst og anstendig arbeidsliv.

Oslo kommunes leverandører og underleverandører skal i størst mulig grad benytte seg av fast ansatte i minst 80 % stilling. Stor grad av fast ansatte bidrar til ordnede arbeidsforhold, gjør det enklere å ha kontroll med forhold som lønnsutbetalinger, arbeidstid m.m. Fast ansettelse bidrar også til å skape trygghet og forutsigbarhet i arbeidsforholdet til den enkelte arbeideren. Videre bidrar fast ansettelse til å øke sikkerhet- helse og arbeidsmiljø (SHA) på arbeidsplassen da det må kunne antas at terskelen for å si fra om evt. avvik er lavere for fast ansatte enn for arbeidere som ikke har et forutsigbart arbeidsforhold.

Kravet til fast ansettelse i minst 80 % stilling gjelder uavhengig av om arbeidere er ansatt hos hovedleverandøren eller underleverandøren (inkludert bemanningsforetak). Alle avtaler leverandøren inngår med underleverandører i forbindelse med utføring av arbeid under denne kontrakten skal inneholde tilsvarende bestemmelser. Dette innebærer at hovedleverandøren i kontrakter med eventuelle underleverandører - også bemanningsforetak – skal stille et krav om at arbeidere som utfører arbeid omfattet av kontrakten mellom hovedleverandøren og oppdragsgiver, skal i all hovedsak være fast ansatte i minst 80 % stilling.

Dersom det benyttes underleverandører (inkludert bemanningsforetak), skal hovedleverandør stille tilsvarende krav i sine kontrakter med eventuelle underleverandører, dvs. at også underleverandører (inkl. bemanningsforetak) i all hovedsak skal benytte fast ansatte i minst 80% stilling ved utførelse av arbeid på prosjektet.

Hvor stor prosentandel fast ansatte som må benyttes for at kravet skal anses oppfylt (jf. formuleringen «i all hovedsak») vil bero på en konkret vurdering. I arbeidet med Oslomodellen har flere representanter for leverandørmarkedet sagt at fast ansatte antageligvis er ett av de viktigste tiltak i kampen mot arbeidslivskriminalitet og sosial dumping. Oslo kommunes oppdragsgivere bør derfor som utgangspunkt kreve at de fleste arbeidere i leverandørens/underleverandørens virksomhet som benyttes i forbindelse med oppfyllelse av oppdraget er fast ansatte. Bruk av vikarer eller midlertidige ansatte kan tillates i den utstrekning dette er nødvendig for eksempel for å erstatte en fast ansatt som er syk, i svangerskapspermisjon etc. Det vises i den forbindelse til arbeidsmiljøloven § 14-9 (2) bokstav a), b), c) og d). Det gjøres oppmerksom på at arbeidsmiljøloven § 14-9 (2) bokstav f) ikke kan påberopes som grunnlag for å fravike Oslomodellens krav om fast ansettelse. Intensjonen med Oslomodellen er at fast ansettelse skal benyttes i størst mulig grad, med mindre det er nødvendig med unntak. Den generelle adgangen til midlertidig ansettelse i opptil 12 måneder som følger av arbeidsmiljøloven § 14-9 (2) bokstav f) legger ikke opp til en vurdering av hvorvidt det foreligger et reelt behov for å fravike hovedregelen om fast ansettelse. Midlertidig ansettelse etter denne bestemmelsen kan derfor ikke aksepteres som begrunnelse fra leverandøren for å fravike hovedregelen om fast ansettelse.

Begrepet «fast ansettelse» er definert i arbeidsmiljøloven. Det fremgår av aml. § 14-9 (1) at fast ansettelse «er løpende og tidsubegrenset, at lovens regler om opphør av arbeidsforhold gjelder, og at arbeidstaker sikres forutsigbarhet for arbeid i form av et reelt stillingsomfang.» I Oslomodellen er det imidlertid stilt et krav om at arbeidstakere som hovedregel skal være ansatt i minst 80% stilling (også innleide). Dette skal hindre at arbeidere får altfor lave stillingsprosenter og bidra til å unngå eventuell omgåelse av reglene bak fast ansettelse.

Bestemmelsen innebærer også at arbeidskontrakter som ikke angir en stillingsprosent eller arbeidskontrakter uten lønnsgaranti ikke er tillatt. Eksempel på en kontrakt uten lønnsgaranti er en kontrakt der lønn kun er oppgitt som timelønn, og arbeideren ikke er sikret fast månedslønn i henhold til stillingsprosenten (f.eks. 80 %).

1. **Funksjonalitet i HMSREG:**

Basert på informasjon fra Enhetsregisteret merkes bemanningsforetak med egen næringskode som får egen markør i HMSREG. Bemanningsforetak vil derfor kunne skilles fra andre leverandører i leverandøroversikten.

Det er også mulig å hente ut rapporter som viser antall arbeidstimer som er utført av arbeidere fra bemanningsforetak. (Arbeidstimene rapporteres i funksjonen Trender).

* 1. **Krav vedrørende bruk av innleide/arbeidskraft fra bemanningsforetak**

Leverandøren skal sørge for at innleid personell som Leverandøren benytter til å oppfylle kontrakten med Oppdragsgiver, har arbeidskontrakter som sikrer disse tarifflønn, også mellom oppdrag.

Ved brudd på denne bestemmelsen kan vederlaget avkortes tilsvarende eventuell fortjeneste for Leverandøren. Brudd på bestemmelsen kan også påberopes av den enkelte ansatte overfor Leverandøren som grunnlag for krav om etterbetaling av lønn.

**Kommentar:**

Lønns- og arbeidsforhold for midlertidig ansatte og vikarer fra bemanningsbyråer er i dag regulert gjennom arbeidsmiljølovgivningen. Bestemmelsene sikrer midlertidig ansatte og vikarer omtrent de samme rettighetene som fast ansatte. Det er likevel en del utfordringer knyttet til innleie. Dette gjelder særlig spørsmålet om tarifflønn, tarifflønn mellom oppdrag, helligdagsgodtgjørelser m.m. for innleide. I Oslomodellen har vi adressert disse utfordringene ved å kreve at innleide skal ha tarifflønn, også mellom oppdrag. Det betyr at de ikke skal dårligere lønns- og arbeidsvilkår enn fast ansatte.

Leverandør skal sørge for og på etterspørsel kunne dokumentere overfor oppdragsgiver at innleid personell/personell fra bemanningsforetak har gyldige arbeidskontrakter som sikrer arbeidere tarifflønn, også mellom oppdrag. Det er viktig å lese denne bestemmelsen i sammenheng med bestemmelsen om hovedsakelig fast ansatte i minst 80 % stilling. Dette innebærer at det ikke kan godtas arbeidskontrakter uten lønnsgaranti (f.eks. kontrakter som kun angir timelønn)

Leverandør må, for å kunne kontrollere at kravet til lønn mellom oppdrag blir oppfylt, sikre seg innsyn i arbeidsavtalen mellom de innleide arbeidstakerne og bemanningsbyrået slik at de kan kontrollere at dette er tilfelle. Dette bør kontrolleres jevnlig fra byggherrens side når bemanningsbyråer blir benyttet på oppdrag.

Det er viktig å merke seg at bruk av innleid arbeidskraft, særlig fra bemanningsbyrå, ikke bør tillates i større omfang enn det som er nødvendig for gjennomføring av det konkrete oppdraget. Det er oppdragsgiver som skal vurdere hvorvidt innleie skal tillates i tilknytning til den enkelte kontrakten/rammeavtalen. Hva som er nødvendig skal tolkes relativt strengt. Det at leverandør må gjøre endringer i sin virksomhet for å få opp andel fast ansatte er i seg selv ikke tilstrekkelig for å tillate utstrakt innleie av arbeidskraft.

Husk at hver underleverandør skal forhåndsgodkjennes av oppdragsgiver. Det betyr at eventuell innleie eller bruk av bemanningsforetak skal godkjennes av oppdragsgiver (utleiebedriften vil da anses underleverandør). Se for øvrig bestemmelsen om begrensning i antall ledd underleverandører med tilhørende veiledning.

* 1. **Krav om faglærte håndverkere**

Ved utførelsen av kontraktsarbeidet skal minimum 50 % av arbeidede timer innenfor bygg‐ og anleggsfagene (de fag som omfattes av utdanningsprogrammet for bygg‐ og anleggsteknikk samt anleggsgartnerfaget) samlet utføres av personer med fagbrev, svennebrev eller dokumentert fagopplæring i henhold til nasjonal fagopplæringslovgivning eller likeverdig utenlandsk fagutdanning. Det skal være fagarbeidere i alle ovennevnte fag. Inntil 10 % avkravet kan oppfylles ved at arbeidede timer er utført av personer som er under systematisk opplæringen og er oppmeldt, for første gang, etter kravene i Praksiskandidatordningen, jf. opplæringslova § 3-5, eller etter tilsvarende ordning i annet EU/EØS-land*.*

Leverandøren skal etter kontraktsinngåelsen redegjøre for hvordan kravet vil bli oppfylt, samt jevnlig oversende bemanningsplaner og rapporter som viser oppfyllelsesgraden. Ved kontraktsavslutning skal det fremlegges oversikt over antall fagarbeidertimer. Timelister skal fremlegges på anmodning. Leverandøren skal levere sluttrapport som dokumenterer at leverandøren har oppfylt kontraktskravet.

Oppdragsgiver kan holde tilbake inntil 1 prosent av det samlede vederlaget for kontraktsarbeidet dersom ovennevnte plikter misligholdes, eller det er grunn til å tro at slikt mislighold vil inntreffe, og forholdet ikke blir rettet innen en rimelig frist gitt ved skriftlig varsel fra Oppdragsgiver. Dersom kravet ikke er oppfylt ved overtakelsen, kan vederlaget avkortes med et forholdsmessig prisavslag på inntil 1 prosent av kontraktssummen.

Ved vesentlig mislighold av pliktene i første og annet avsnitt, eller der det er grunn til å tro at slikt mislighold vil inntreffe, kan Oppdragsgiver med rimelig varsel stanse arbeidene for Leverandørens regning og risiko eller heve kontrakten.

Dersom Oppdragsgiver hever kontrakten med Leverandøren, kan Oppdragsgiver kreve å få tiltransportert til seg Leverandørens kontrakter med underleverandører.

**Kommentar:**

1. **Generelt**

Hensynet bak denne bestemmelsen er å sikre faglig kvalitet på arbeidet som skal utføres, samt å minimere muligheten for å utnytte sårbare arbeidere uten kunnskap om faget eller sine arbeidstakerrettigheter. Kravet til faglærte har også sammenheng med lærlingkravet, ettersom bruk av lærlinger krever tilstedeværende av faglærte som kan veilede og følge opp lærlingene.

For at leverandøren og hans underleverandører skal oppfylle dette kontraktskravet må altså minst halvparten av arbeidede timer, innen bygg og anleggsfag (inkludert bygg- og anleggsteknikk og anleggsgartnerfag), utføres av faglærte. Kravet om 50 % gjelder samlet for alle fag som dekkes av den aktuelle kontrakten. Eksempel: hvis det totalt arbeides 1000 timer innen tømrer- og malerfag, må minst 500 av disse timene være utført av faglærte. Det må uavhengig av dette være minst 1 faglært i hvert fag.

Bestemmelsen gjelder i utgangspunktet kun for bygg- og anleggsfag (dvs. fag som omfattes av utdanningsprogrammet for bygg- og anleggsteknikk[[1]](#footnote-1)). Vær OBS! på at på enkelte fagområder, f.eks. elektrikerfaget[[2]](#footnote-2), stilles det lovkrav som medfører at **alt arbeid** skal utføres av faglært personell (se f.eks. forskrift om elektroforetak). Det betyr at 100 % av arbeidede elektrikertimer skal utføres av faglært personell. Tilsvarende gjelder på andre fagområder der lov- eller forskriftskrav innebærer at arbeidet kun kan utføres av faglært personell.

*Faglært:*

Det finnes ingen entydig definisjon av «faglært» i Norge. Normalt vil det sjeldent være utfordringer med å definere en faglært med bakgrunn i norsk utdanningssystem. Av forskrift om tariffavtale for byggeplasser § 2 føler at *«Med faglært arbeidstaker menes en arbeidstaker med offentlig godkjent fag- eller svennebrev eller tilsvarende kompetanse som formelt kan likestilles med fag- eller svennebrev innenfor det fagfelt arbeidstaker utfører arbeid. Ufaglært arbeidstaker har ikke fag- eller svennebrev.*»

Utenlandske faglærte kan imidlertid være vanskeligere å definere da ulike land kan ha ulike utdanningsløp som fører til at en arbeider blir «faglært». Man må derfor vurdere konkret den enkelte arbeiders bakgrunn for å vurdere om arbeideren er faglært eller ufaglært.

Utlendingsloven med tilhørende forskrift inneholder vilkår for når utenlandske faglærte har krav på oppholdstillatelse i Norge, jf. utlendingsloven § 23, jf. utlendingsforskriften § 6-1. Kravene er utdypet i Rundskriv [RS 2014-018](https://www.udiregelverk.no/no/rettskilder/udi-rundskriv/rs-2014-018/). For å skape mest mulig enhetlig praksis i Norge om når utenlandske arbeidere anses som faglærte, har vi valgt å benytte samme definisjon av begrepet «faglærte» som følger av dette rundskrivet. Av rundskrivet punkt 3.21 fremgår at *«Arbeidstakere som minst er fagutdannet tilsvarende videregående skoles nivå, har fagbrev eller utdanning fra høyskole eller universitet eller har spesielle kvalifikasjoner har rett til oppholdstillatelse, jf. utlendingsforskriften § 6-1 første ledd. En person som har slik kompetanse, betegnes som faglært.»*

Av rundskrivet følger videre forklaring på hva som tilfredsstiller vilkårene:

***«Fagutdanning på videregående skoles nivå og/eller fagbrev -*** Det kreves en fullført utdanning som minimum tilsvarer treårig yrkesrettet utdanning på videregående skoles nivå. En allmennfaglig utdanning på videregående skole faller utenfor begrepet «fagutdannet». Det må dokumenteres eller sannsynliggjøres at utdanningen, som han eller hun har tatt i utlandet, har gitt tilsvarende kompetanse som en utdanning i Norge i samme yrke ville gitt.

Dersom fagutdanningen i Norge har en varighet av mer enn fire år, må det vurderes konkret om en treårig utdannelse fra utlandet har gitt tilstrekkelig kompetanse.

Eksempler på yrkesrettet utdanning er fagutdanning som snekker, rørlegger eller helsefagarbeider.

***Fagbrev -*** Dersom det dokumenteres at arbeideren har tatt fagbrev i utlandet, kan det være vanskelig å slå fast om han eller hun har oppnådd samme kompetanse som den ville gjort, dersom den hadde tatt fagbrevet i Norge. Da et fagbrev i Norge bygger på en fagutdanning, skal en søker med fagbrev fra utlandet dokumentere utdanningen som ligger til grunn for dette fagbrevet. Det er med andre ord tilstrekkelig å vurdere om arbeideren har utdanning på videregående skoles nivå som nevnt ovenfor.

***Fagskole* -** En fagskoleutdanning i Norge er en yrkesrettet utdanning som bygger på videregående opplæring eller tilsvarende realkompetanse, og som har et omfang tilsvarende minimum et ½ studieår og maksimum 2 studieår. Med yrkesrettet utdanning menes her utdanning som gir kompetanse som kan tas i bruk i arbeidslivet uten ytterligere generelle opplæringstiltak, jf. lov om fagskoleutdanning § 1.

Når en arbeider har tatt utdanning ved en fagskole i Norge er det som hovedregel et krav at utdannelsen har hatten varighet på 2 år. Ved utdannelse med varighet på 1 ½ år må det foretas en individuell vurdering av om arbeideren kan anses å være faglært. Det skal ses hen til innholdet i utdanningen, samt arbeiderens øvrige formelle bakgrunn og eventuelle arbeidserfaring. Fagskoleutdanning med kortere varighet enn 1 ½ år anses i seg selv ikke å gi kompetanse som faglært i utlendingsforskriftens forstand. En person med så kort utdanning fra fagskole kan ved dokumentert annen utdanning og/eller arbeidserfaring vurderes i forhold til å ha spesielle kvalifikasjoner, se punktet nedenfor. UDI vil vurdere utdanning ved en fagskole i utlandet noe strengere enn hvis utdanningen er tatt i Norge.

***Utdanning fra høyskole eller universitet* -** Kravet om utdanning fra høyskole eller universitet innebærer at det skal dreie seg om en fullført utdanning/grad. Eksempler på dette er en avsluttet utdanning som sykepleier eller ingeniør, en oppnådd grad som bachelor eller master og lignende.

***Spesielle kvalifikasjoner*** – En arbeider kan ha spesielle kvalifikasjoner som et alternativ til/i kombinasjon med en formell utdanning. Det vil normalt ta flere år med målrettet kompetanseheving gjennom opplæring og praktisk arbeid, før det kan fastslås at en arbeider er faglært på grunn av spesielle kvalifikasjoner. Man må dokumentere hvordan kompetansen har blitt tilegnet. Det skal foretas en konkret og individuell vurdering av arbeiderens kompetanse.

Arbeideren kan ha spesielle kvalifikasjoner innenfor et yrke der det i Norge finnes utdanning på minst videregående skoles nivå. Arbeideren kan da anses å ha spesielle kvalifikasjoner dersom han eller hun har ervervet seg kompetanse på nivået med slik utdanning i Norge gjennom praktisk erfaring og opplæring på det aktuelle fagområdet, eventuelt i kombinasjon med formell utdanning. Arbeideren kan likeså ha spesielle kvalifikasjoner innenfor et yrke som det i Norge ikke tilbys utdanning i. I så fall må kompetansen ligge på et nivå som er på høyde med kvalifikasjonene innenfor et yrke en utdanning fra videregående skole i Norge gir.

***Krav til varighet av praktisk erfaring og opplæring*** *-* Som hovedregel kreves at praktisk erfaring og opplæring har minst dobbelt så lang varighet som den manglende formelle utdanningen. Har arbeideren ingen formell utdanning, stilles derfor som hovedregel krav om minimum 6 år med praktisk erfaring og opplæring. Ved kombinasjon med formell utdanning kreves tilsvarende kortere tid av praktisk erfaring og opplæring, eksempelvis:

* 1 år fagutdanning kan kombineres med 4 år praktisk erfaring og opplæring
* 2 år fagutdanning kan kombineres med 2 år praktisk erfaring og opplæring

***Andre myndigheters godkjenning*** - I noen yrker finnes det regulering av yrker. Dette betyr at myndighetene i lov eller forskrift krever minimumskvalifikasjoner for retten til å benytte yrkestittelen og/eller utøve yrket selvstendig. I Norge er noen yrker regulert. Dette gjelder blant annet elektriker (elektrofagarbeider).»

Informasjon om hvem som trenger godkjenning av utenlandsk utdanning for å kunne utøve yrket sitt, og om hvem som kan gi slik godkjenning, finnes på [www.nokut.no](http://www.nokut.no).

1. **Funksjonalitet i HMSREG:**

Leverandøren skal ved utfyllelsen av mannskapslisten markere hvilke ansatte som er faglærte. Dersom arbeideren ikke innregistreres som faglært, vil vedkommende arbeideren automatisk bli registrert som ufaglært. Det er viktig at leverandører fyller ut korrekte opplysninger, for å sikre pålitelighet av informasjon i HMSREG: Det er også mulig å legge inn dokumentasjon som fagbrev, svennebrev og kursbevis i HMSREG. Denne dokumentasjonen vil ligge lagret i tilknytning til den enkelte ansattes navn og ID, og vil da følge denne i HMSREG dersom samme arbeidstaker benyttes på andre leveranser. Det er derfor i utgangspunktet ikke behov for å fylle ut samme informasjon flere ganger på samme ansatt.

Informasjon om andel og antall faglærte kan hentes ut for den enkelte kontrakt/rammeavtale, prosjekt/lokasjon, og pr. leverandør.

Vi gjør oppmerksom på at HMSREG viser prosentandel av faglærte i alle fag som dekkes av kontrakten, dvs. ikke bare innen bygg- og anleggsfagene. Det reelle tallet for andel fagarbeidere kan derfor i noen tilfeller være noe høyere enn det som vises i HMSREG.

* 1. **Begrensing i antall ledd underleverandører**

Leverandøren kan ikke ha flere enn ett ledd underleverandør i kjede under seg. Innleie av personell regnes som ett ledd. Oppdragsgiver kan godta flere ledd dersom det på grunn av uforutsette eller spesielle omstendigheter gjør det nødvendig for å få gjennomført kontraktsarbeidene.

Leverandørens bruk av underleverandører, herunderinnleid arbeidskraft, skal skriftlig forhåndsgodkjennes av oppdragsgiver. Oppdragsgiver kan bare nekte bruk der han har saklig grunn. Det samme gjelder for utskifting av underleverandører i kontraktsperioden. Oppdragsgivers godkjenning endrer ikke leverandørens forpliktelser overfor Oppdragsgiver.

Ved inngåelse av kontrakter med underleverandør skal Leverandøren innhente skatteattest. Fra underleverandører med forretningsadresse i andre EØS-land enn Norge, skal det innhentes tilsvarende attest. Leverandøren skal på forespørsel fra Oppdragsgiver fremlegge skatteattesten.

Leverandøren skal til enhver tid kunne dokumentere at underleverandører oppfyller kontraktens bestemmelser, herunder at de har oppfylt sine forpliktelser overfor skattemyndighetene. Ovennevnte attester for skatt- og merverdiavgift skal til en hver tid finnes på byggeplassen. Attestene skal ikke være eldre enn seks måneder gamle.

Dersom attesten ikke fremlegges eller viser restanser som ikke er ubetydelige, kan Oppdragsgiver kreve at underleverandøren skiftes ut for Leverandørens regning og risiko dersom forholdet ikke rettes innen en rimelig frist, gitt ved skriftlig varsel.

Oppdragsgiver kan holde tilbake inntil 1 prosent av det samlede vederlaget for kontraktsarbeidet dersom ovennevnte plikter misligholdes, eller det er grunn til å tro at slikt mislighold vil inntreffe, og forholdet ikke blir rettet innen en rimelig frist gitt ved skriftlig varsel fra Oppdragsgiver. Dersom kravet ikke er oppfylt ved overtakelsen, kan vederlaget avkortes med et forholdsmessig prisavslag på inntil 1 prosent av kontraktssummen.

Ved vesentlig mislighold av ovennevnte plikter, eller der det er grunn til å tro at slikt mislighold vil inntreffe, kan Oppdragsgiver, med rimelig varsel, stanse arbeidene for Leverandørens regning og risiko, eller heve kontrakten. Dersom Oppdragsgiver hever kontrakten med Leverandøren, kan Oppdragsgiver kreve å få tiltransportert til seg Leverandørens kontrakter med underleverandører.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

1. **Generelt**

Det fremgår av byrådssak 1057/17 (Oslomodellen) at det som hovedregel ikke skal være flere enn 1 ledd underleverandører i vertikal kjede. Det er også hovedregelen i vedtatte standard kontraktsvilkår. Figuren under viser hvordan hovedregelen skal forstås:

Med underleverandører menes leverandører, inkludert enkeltpersonsforetak og innleid arbeidskraft, som har påtatt seg utførelsen av en del av de arbeider som omfattes av hovedleverandørens kontrakt med Oslo kommune (varelevering o.l. holdes i denne sammenheng utenfor).

Det er mulig unntaksvis å åpne for ett ekstra ledd underleverandører. Det fremgår av byrådssak 1057/17 at dette kan enten gjøres *av markedsmessige hensyn* (dvs. før kontrakten er inngått), eller som følge *av uforutsette forhold* (dvs. underveis i kontrakten)*.*

* **Unntak av markedsmessige hensyn = unntak før kontrakten er inngått**

Det følger av byrådssak 1057/17 at unntak blant annet kan gjøres «av markedsmessige hensyn». Med «markedsmessige hensyn» menes forhold som kan svekke konkurransen i for stor grad eller vanskeliggjøre en god gjennomføring av kontrakten. Det må foretas en vurdering av om kontrakten lar seg gjennomføre på en effektiv måte med kun 1 ledd. Samtidig er det viktig å huske på at i noen kontrakter vil det ikke være nødvendig med underleverandører (f.eks. enklere oppdrag, renholdskontrakter eller lignende).

Ved totalentrepriser og andre komplekse entreprisekontrakter, samt ved noen tilfeller av rådgivnings- og prosjekteringstjenester, vil det i de fleste tilfeller være nødvendig med flere enn ledd underleverandører **av markedsmessige hensyn** og for å gjennomføre kontrakten på en effektiv måte. Det er viktig at vurderingen av hvorvidt det bør gjøres unntak fra hovedreglene om kun 1 ledd underleverandører i vertikal kjede, foretas **FØR kontrakten er inngått**. I praksis betyr dette at vurderingen må gjøres ved utarbeidelse av konkurransedokumentene (før kunngjøring). Slik vurdering er viktig for å sikre forutsigbarhet i konkurransen, unngå upraktiske situasjoner i kontraktsperioden og sikre mer effektiv bruk av ressurser og gjennomførbare kontrakter. Det kan også være viktig med en slik vurdering før kontraktsinngåelse som følge av begrensninger knyttet til vesentlig kontraktsendring (se under).

* **Unntak på grunn av uforutsette forhold=unntak underveis i kontraktsperioden**

Noen ganger kan det oppstå «uforutsette» forhold i kontraktsperioden som gjør det nødvendig med unntak fra hovedregelen om maksimalt 1 ledd underleverandører i vertikal kjede. Eksempler (ikke uttømmende) på slike omstendigheter kan være at det oppstår et uforutsett behov for sprengningsarbeid som ikke kunne ha blitt forutsett før kontrakten ble signert, og dette medfører behov for ett ekstra ledd underleverandør i vertikal kjede.

Et slikt unntak vil i utgangspunktet være en kontraktsendring. Vær oppmerksom på at endringen ikke må være vesentlig, ref. anskaffelsesforskriften kap. 28 og læren om vesentlig kontraktsendring.

Det må i den forbindelse skilles mellom endringer som er nødvendige som følge av forhold som en aktsom oppdragsgiver ikke kunne forutse før kontraktsinngåelse, og endringer som baserer seg på omstendigheter som kunne forutses før kontraktsinngåelse. Det er viktig å merke seg at behov for ett ekstra ledd vil i de fleste tilfeller kunne forutses allerede før kontraktsinngåelse. Det er derfor viktig at oppdragsgiver tar stilling til antall ledd allerede på tidspunktet for utarbeidelse av konkurransedokumentene, dvs. før kunngjøring og i alle fall før kontraktsinngåelse. Denne løsningen gir også mest forutsigbarhet for leverandører som deltar i en konkurranse.

1. **Godkjenning av underleverandører**

Manglende fremleggelse av dokumentasjon eller ikke ubetydelige avvik ved fremlagt dokumentasjon knyttet til underleverandør danner saklig grunnlag for å nekte godkjenning av vedkommende underleverandør. Oppdragsgiver skal i den forbindelse blant annet kontrollere at underleverandør er registrert i StartBANK og har innlevert fullmakt til å innhente utvidet skatteattest. I forbindelse med søknad om godkjenning av (ny) underleverandør er det også påkrevet å legge ved kopi av ID for den som har signert fullmakten.

Se for øvrig veiledningen til bestemmelsen om StartBANK.

* 1. **Krav til lønns- og arbeidsvilkår**

Leverandør og underleverandører (herunder bemanningsselskap) plikter å ha lønns- og arbeidsvilkår som ikke er dårligere enn det som følger av til enhver tid gjeldende arbeidsmiljølovgivning, allmenngjøringsforskrifter eller landsomfattende tariffavtale for den aktuelle bransje. Dette gjelder bare for arbeidere som direkte medvirker til oppfyllelse av leverandørs forpliktelser under avtalen.

På arbeidsområder som ikke er dekket av allmenngjøringsforskrifter eller landsdekkende tariffavtaler, skal Leverandøren se hen til lokale tariffavtaler på samme arbeidsområde og fastsette lønns- og arbeidsvilkår som ikke er dårligere enn disse. Dersom det ikke finnes slike lokale avtaler, skal Leverandøren se hen til allmenngjorte eller landsdekkende tariffavtaler for lignende arbeidsområder og fastsette lønns- og arbeidsvilkår som ikke er dårligere enn disse.

Med lønns- og arbeidsvilkår menes blant annet bestemmelser om arbeidstid, lønn, obligatorisk tjenestepensjon, overtidstillegg, skift- og turnustillegg og ulempetillegg, og dekning av utgifter til reise, kost og losji.

Dersom kravet til lønns- og arbeidsvilkår ikke etterleves, har Oppdragsgiver rett til å holde tilbake deler av kontraktssummen til det er dokumentert at forholdet var eller er brakt i orden. Summen som blir holdt tilbake skal tilsvare ca. 2 ganger besparelsen for arbeidsgiveren.

Dersom bruddet har skjedd hos underleverandøren kan Oppdragsgiver kreve at Leverandøren skifter ut underleverandøren. Dette skal skje for Leverandørens regning og risiko.

Ved brudd på plikter etter denne bestemmelsen som ikke er av ubetydelig karakter kan Oppdragsgiver stanse arbeidene for Leverandørens regning og risiko eller heve kontrakten. Selv om Leverandøren eller underleverandør retter overfor arbeiderne, er ikke det til hinder for at Oppdragsgiver kan heve. Leverandørens forsinkelse som følge av stansing gir Oppdragsgiver rett på eventuell dagmulkt etter kontraktens bestemmelser om forsinket levering. Dersom Oppdragsgiver hever kontrakten med Leverandøren, kan Oppdragsgiver kreve å få tiltransportert til seg Leverandørens kontrakter med underleverandører.

Brudd på plikter etter denne bestemmelsen gir under enhver omstendighet Oppdragsgiver rett på forholdsmessig prisavslag. Ved vurderingen av hva som er et forholdsmessig prisavslag, skal det særlig legges vekt på bruddets alvorlighetsgrad, omfang, varighet og betydning for Oppdragsgiver, herunder betydningen for Oppdragsgivers omdømme.

Oslo kommune, eller eventuelt tredjepart engasjert av Oslo kommune, har rett til innsyn i dokumenter, og rett til å foreta andre undersøkelser, som gjør det mulig for Oppdragsgiver å gjennomføre kontroll med at kravet til lønns- og arbeidsvilkår overholdes.

Leverandøren plikter vederlagsfritt å medvirke ved kontroll, herunder til å fremlegge all etterspurt dokumentasjon. Medvirknings- og dokumentasjonsplikten omfatter også underleverandører.

Leverandør plikter å ha tilsvarende kontraktsbestemmelse i sine kontrakter med underleverandører og skal gjennomføre nødvendig kontroll hos sine underleverandører for å påse at plikten overholdes.

**Kommentar:**

Bestemmelsen skal tas inn i alle Oslo kommunes kontrakter om levering av tjenester og bygg- og anleggsarbeider, uavhengig av kontraktens verdi og uavhengig av om det finnes en standardkontrakt på det aktuelle kontraktsområdet.

Formålet med bestemmelsen er å sikre at alle som utfører kontraktsarbeid for Oslo kommune skal ha akseptable lønns- og arbeidsvilkår, uavhengig av om de er ansatt hos hovedleverandør eller underleverandør. Leverandører/underleverandører til kommunen må sørge for at arbeidstakerne har lønns- og arbeidsvilkår som ikke er dårligere enn det som fremgår av tariffavtaler.

Bestemmelsen om lønns- og arbeidsvilkår som følger av Oslomodellen er noe videre i sitt innhold og anvendelsesområde enn det som er minimumskravet i henhold til forskrift om lønns- og arbeidsvilkår i offentlige kontrakter, da den gjelder for alle kontrakter uavhengig av bransje og verdi.

Det er en forutsetning i bestemmelsen at leverandør og eventuelle underleverandører oppfyller de plikter som fremgår av loven om obligatorisk tjenestepensjon (OTP-loven) og evt. annen lovgivning på pensjonsområdet. Oppdragsgivere bør på bakgrunn av en risikovurdering føre kontroll med at leverandøren oppfyller sine forpliktelser etter OTP-loven. En måte å følge opp det på er ved å kontrollere arbeidskontrakter og evt. også lønnsslipper. Dette kan for eksempel gjøres ved stikkprøvekontroller hos de leverandørene som er i risikosonen.

Leverandør er pliktig til å føre nødvendig kontroll med sine underleverandører – også når det gjelder etterlevelse av pensjonslovgivningen.

Oslo kommune, eller eventuelt tredjepart engasjert av Oslo kommune, har rett til innsyn i dokumenter, og rett til å foreta andre undersøkelser, som gjør det mulig for Oppdragsgiver å gjennomføre kontroll med at kravet til lønns- og arbeidsvilkår overholdes.

Med Oslo kommune menes både Oppdragsgiver samt ethvert organ eller virksomhet som har tjenstlig behov for å ha tilgang til opplysninger som omfattes av første ledd (herunder, men ikke begrenset til Kommunerevisjon, Kontrollutvalget m.m.).

* 1. **Krav til dokumentert yrkesskadeforsikring**

Leverandør skal før kontraktsoppstart, og senere på forespørsel, dokumentere at alle arbeidere som utfører kontraktsarbeid i Norge, for Oslo kommune, er dekket av yrkesskadeforsikring.

Brudd på bestemmelsen kan påberopes av både Oppdragsgiver og den enkelte ansatte som grunnlag for erstatning overfor Leverandøren.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

1. **Generelt**

Bygg- og anleggsbransjen har høy risiko for personskader. Arbeidere som rammes av ulykker på arbeidsplassen vil kunne utsettes for betydelige personlige og økonomiske tap. Det er derfor viktig å sikre at alle arbeiderne er dekket av en yrkesskadeforsikring. Kommunen er gjort kjent med at manglende forsikring kan være et særlig problem for utenlandske arbeidere. Det er allerede et lovkrav om at alle arbeidere skal være dekket av ulykkesforsikring. Kontraktsvilkåret i Oslomodellen understreker viktigheten av å ha slik forsikring og krever derfor *dokumentasjon* av at leverandører oppfyller gjeldende krav for alle arbeidere ved utførelse av kontraktsarbeid for Oslo kommune.

1. **Funksjonalitet i HMSREG:**

Dersom StartBANK-indikator er rød kan dette være tegn på en manglende eller mangelfull yrkesskadeforsikring, evt. at forsikringen er utløpt.

* 1. **Tilgang til og overføring av data fra Leverandør**

Leverandøren skal på bygge- og anleggsprosjekter hvor Leverandøren er ansvarlig for adgangskontroll, gi Oppdragsgiver tilgang til den registrerte informasjonen som foreligger i Leverandørens system for registrering. Leverandøren skal kontinuerlig overføre opplysninger til et elektronisk kjernesystem for oppfølging av Leverandører som er etablert av Oppdragsgiver. Opplysninger som minimum skal overføres er unik identifisering av hver person som får adgang til byggeplass, inkludert tid for inn- og utregistrering, og øvrig informasjon på HMS-kortet. Dette skal gjøres for Leverandørens regning og risiko.

På bygge- og anleggsprosjekter hvor Oppdragsgiver har eget system for registrering, skal Leverandøren sørge for at de personer som utfører arbeid på bygge- og anleggsplassen registrerer seg i Oppdragsgivers system for registrering. Registrering skal gjøres enten på fastmontert registreringsløsning eller, dersom Oppdragsgiver krever det, ved bruk av en applikasjon som skal installeres på Leverandørens eller de enkelte arbeideres smarttelefoner/nettbrett. Dette skal gjøres for Leverandørens regning og risiko.

Oppdragsgiver kan kreve at forhåndsregistreringen av personer som skal utføre arbeid på bygge- eller anleggsplassen, skal skje direkte inn i kjernesystemet for oppfølging av Leverandører. Krav om direkte forhåndsregistrering gir ikke Leverandøren krav på ytterligere vederlag eller annen kompensasjon.

Manglende forhåndsregistrering eller manglende registrering av de personer som skal utføre arbeid på bygge- og anleggsplass, bøtelegges med kroner 750 for hvert brudd. Beløpet indeksreguleres årlig med utgangspunkt i konsumprisindeksen pr. 1. januar 2017. Leverandøren skal så langt som mulig etterregistrere de som har vært på byggeplassen uten å ha registrert seg. Ilegging av bot etter denne bestemmelse har ingen innvirkning på Oppdragsgivers adgang til å utøve andre misligholdsbeføyelser.

**Kommentar:**

HMSREG er et informasjonssystem med løpende oversikt over mannskap og leverandører som utfører arbeid på det aktuelle prosjektet/lokasjon.

Informasjon i HMSREG er synlig både for bestillere i Oslo kommune og leverandører (sistnevnte kan kun se informasjon om seg selv). Dette gir muligheten til en mer effektiv kontraktsoppfølging og er med på å redusere risikoen for arbeidslivskriminalitet og sosial dumping.

HMSREG-løsningen har blant annet følgende funksjonaliteter:

* Oversikt over mannskapslister og leverandører som benyttes i forbindelse med oppfyllelse av kontrakt
* Arbeidernes inn- og utregistreringer
* Innmelding og evt. godkjenning av nye underleverandører
* Varsel ved indikasjoner om mislighold av kontraktskrav eller lovkrav
* Varsler ved avvik knyttet til HMS-kort
* Varsel ved avvik/potensielle avvik knyttet til informasjon som hentes fra StartBANK, Skatt Øst m.m.
* Bemanningsforetak merkes med egen markør

[For utførlig veiledning, se her](http://utviklings-og-kompetanseetaten.oslo.kommune.no/category.php?categoryID=76914).

På Oslo kommunes kontrakter innebærer bruken av systemet ingen kostnader for leverandøren.

* 1. **Krav om betaling med elektronisk betalingsmiddel/forbud mot kontant betaling**

All betaling Leverandøren foretar i forbindelse med utførelsen av kontraktsarbeid for Oslo kommune skal betales med elektronisk betalingsmiddel.

Alvorlige brudd på denne bestemmelsen gir Oppdragsgiver rett til prisavslag tilsvarende betalingen.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

Bestemmelsen skal tas inn i alle Oslo kommunes kontrakter om levering av tjenester og bygg- og anleggsarbeider, uavhengig av kontraktens verdi og uavhengig av om det foreligger standardkontrakter på det aktuelle kontraktsområdet.

Manglende sporbarhet på pengetransaksjoner er en utfordring i risikoutsatte bransjer. Ved bruk av kontant betaling øker risikoen for hvitvasking av penger. Det er vanskelig å forsvare et saklig behov for kontant betaling innenfor næringsvirksomhet.

Med bakgrunn i dette er det vedtatt et krav om at all betaling leverandøren foretar i forbindelse med utførelse av kontraktsarbeid for Oslo kommune, skal betales med elektronisk betalingsmiddel.

Vi ser for oss at kontroll av leverandørens etterfølgelse av denne bestemmelsen i hovedsak vil bli foretatt ved større revisjoner og evt. ved stikkprøver.

* 1. **Krav til innsending av mannskapslister og innsyn i oversiktslister**

Før oppstart av arbeidet, skal Leverandøren oversende Oppdragsgiver en liste over hvilke personer som vil utføre arbeid på bygge- eller anleggsplassen, med fødsels- eller D-nummer (11 siffer). Ved endringer i arbeidsstokken, skal Leverandøren sende Oppdragsgiver oppdatert mannskapsliste uten ugrunnet opphold.

Oppdragsgiver skal til enhver tid ha rett til innsyn i oversiktsliste over alle som utfører arbeid på bygge- eller anleggsplassen. Oversiktslisten skal føres og kontrolleres daglig i henhold til forskrift om sikkerhet, helse og arbeidsmiljø på bygge- eller anleggsplasser.

**Kommentar:**

1. **Generelt**

Leverandøren er pliktig til å oversende og holde ajourført informasjon om mannskap som benyttes i forbindelse med kontraktsoppfyllelse (evt. registrere mannskap i HMSREG, se under) – uten unødig opphold. Avvik eller mangle ved oppfyllelse av denne plikten, bør inngå i en risikovurdering som ligger til grunn for oppfølging og kontroll av leverandører.

1. **Funksjonalitet i HMSREG:**

Dersom leverandørene registrerer mannskap i HMSREG, er det ikke behov for å sende mannskapslister (oversiktslister) i tillegg til denne registreringen. Leverandør har derimot plikt til å foreta aktuelle registreringer i HMSREG uten unødig opphold.

Dersom HMSREG ikke benyttes i tilknytning til den aktuelle kontrakten, er leverandøren pliktig til å sørge for at ovennevnt informasjon blir oversendt oppdragsgiver uten unødig opphold.

* 1. **Utdypende krav til faktura**

For arbeider som utføres etter medgått tid eller etter fastpris, skal faktura fra Leverandøren blant annet inneholde egne varelinjer for Leverandør og underleverandør(er). Leverandør må benytte et varenummersystem hvor det klart fremgår hvem som er hovedleverandør og underleverandør(er).

Nødvendig fakturagrunnlag slik som timelister, målinger mv. skal medfølge og være attestert iht. avtalt prosedyre.

Ved uenighet om kravets berettigelse og /eller ved helt eller delvis frafall av krav, skal Leverandør sende kreditnota for hele fakturabeløpet, samtidig som det utstedes to nye fakturaer for hhv. omtvistet og uomtvistet krav.

Dersom Leverandør ikke leverer faktura i tråd med denne bestemmelsen, anses ikke tilsendt faktura som mottatt hos Oppdragsgiver. Avtalt betalingsfrist gjelder først når Oppdragsgiver har mottatt faktura i henhold til denne bestemmelsen.

* 1. **Oppdragsgivers rett til å innhente opplysninger**

Oppdragsgiver skal ha fullmakt fra Leverandør og underleverandør(er) til et ubegrenset antall ganger å innhente opplysninger om de forhold som er angitt i fullmakt til innhenting av opplysninger om skatte- og avgiftsforhold m.m., som er vedlagt denne kontrakt som vedlegg [xx].

De rettigheter og plikter som fremgår av fullmakten skal gjelde fra signering av fullmakten og frem til seks måneder etter at kontraktsforholdet er avsluttet.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

1. **Generelt**

Bestemmelsen gir oppdragsgiver rett til å innhente opplysninger fra Skatt Øst i henhold til fullmakt som leverandør må signere før inngåelse av kontrakt. [For mer veiledning om denne bestemmelsen samt utvidet fullmakt, se her](http://utviklings-og-kompetanseetaten.oslo.kommune.no/getfile.php/132127184/utviklings-%20og%20kompetanseetaten%20%28UKE%29/Intranett%20%28UKE%29/Kundeportal/Veileder/Anskaffelsesveileder/Styring-System-Strategi/Styrende%20dokumenter/Veileder%20for%20bruk%20av%20fullmakt%2028.10.2016.docx).

1. **Funksjonalitet i HMSREG:**

I forbindelse med søknad om godkjenning av (ny) underleverandør skal oppdragsgiver kontrollere at det foreligger underleverandør en signert fullmakt fra underleverandør som gir rett til å innhente opplysninger fra Skatt Øst, og kopi av ID for den som har signert fullmakten. Husk at Oppdragsgiver også skal kontrollere at underleverandør er registrert i StartBANK.

* 1. **Brudd på skatte- og avgiftsforpliktelser**

Leverandøren og eventuelle underleverandører skal til enhver tid oppfylle sine forpliktelser til å betale skatter og/eller avgifter.

Oppdragsgiver kan til enhver tid foreta kontroll av Leverandørens og eventuelle underleverandørers oppfyllelse av forpliktelser til å betale skatter og/eller avgifter.

Dersom Leverandøren i ikke uvesentlig grad misligholder sine forpliktelser til å betale skatter og/eller avgifter kan Oppdragsgiver, etter at Leverandøren er gitt en frist til å rette, heve kontrakten. Dersom Leverandøren vesentlig misligholder sine forpliktelser til å betale skatter og/eller avgifter kan Oppdragsgiver heve kontrakten uten at Leverandøren er gitt en frist til å rette. Retten til å heve gjelder ikke dersom kravet formelt er bestridt overfor kompetent myndighet og Leverandøren kan sannsynliggjøre overfor Oppdragsgiver at kravet ikke er berettiget.

Dersom Leverandørens underleverandør i ikke uvesentlig grad misligholder sine forpliktelser til å betale skatter og/eller avgifter, kan Oppdragsgiver, etter at underleverandør er gitt en frist til å rette, kreve at Leverandøren snarest mulig skifter ut sin underleverandør for Leverandørens regning og risiko. Retten til å kreve utskifting gjelder ikke dersom kravet er formelt bestridt overfor kompetent myndighet, og Leverandøren kan sannsynliggjøre overfor Oppdragsgiver at kravet mot underleverandør ikke er berettiget. Dersom Leverandøren ikke skifter ut underleverandøren som den er forpliktet til å skifte ut, kan Oppdragsgiver heve avtalen.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

[For mer informasjon og veiledning om bestemmelsen, se her](http://utviklings-og-kompetanseetaten.oslo.kommune.no/getfile.php/132127184/utviklings-%20og%20kompetanseetaten%20%28UKE%29/Intranett%20%28UKE%29/Kundeportal/Veileder/Anskaffelsesveileder/Styring-System-Strategi/Styrende%20dokumenter/Veileder%20for%20bruk%20av%20fullmakt%2028.10.2016.docx).

* 1. **Brudd på konkurranselovgivningen**

Dersom det er klar sannsynlighetsovervekt for at Leverandøren har brutt konkurranseloven §§ 10 eller 11 eller tilsvarende bestemmelser, kan Oppdragsgiver heve kontrakten dersom dette er forholdsmessig.

Dersom det er klar sannsynlighetsovervekt for at Leverandørens underleverandør har brutt konkurranselovens §§ 10 eller 11 eller tilsvarende bestemmelser, kan Oppdragsgiver kreve at Leverandøren snarest mulig skifter ut sin underleverandør, for Leverandørens regning og risiko. Retten til å kreve utskifting gjelder ikke dersom kravet er formelt bestridt overfor kompetent myndighet og Leverandøren kan sannsynliggjøre overfor Oppdragsgiver at kravet mot underleverandøren ikke er berettiget. Dersom Leverandøren ikke skifter ut underleverandøren som den er forpliktet til å skifte ut, kan Oppdragsgiver heve avtalen.

Før heving etter første ledd og før krav om utskiftning av underleverandør i annet ledd, skal Oppdragiver vurdere den tid som er gått siden bruddet på konkurranseloven §§ 10 eller 11 ble begått, hvilke self-cleaning-tiltak som er iverksatt fra Leverandørens eller underleverandørens side og eventuelt andre momenter som kan ha betydning for vurderingen av om hevingen eller utskiftningen er forholdsmessig. Dersom bruddet på konkurranselovgivningen direkte har rammet eller berørt Oslo kommune, vil heving alltid anses å være forholdsmessig.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

Bestemmelsen gjelder både for leverandører og evt. underleverandør. Bestemmelsen er ment å benyttes i de groveste tilfellene av brudd på konkurranselovgivningen. Det vises for øvrig til bakgrunnsretten for tolkning av forholdsmessighetsprinsippet etter denne bestemmelsen.

* 1. **Innrapportering av utenlandske arbeidere**

Oppdrag gitt til utenlandsk leverandør eller underleverandør, og alle arbeidere på slikt oppdrag, skal rapporteres til Skatteetaten via Oppdrags- og arbeidsforholdsregisteret i henhold til lov om skatteforvaltning § 7-6.

Leverandøren er ansvarlig for at slik rapportering skjer i hele kontraktskjeden. Leverandøren skal på forespørsel dokumentere at rapporteringsplikten er oppfylt ved kopi av innmeldingsskjema eller kvittering.

Eventuelt ansvar for skatter eller avgifter, gebyrer eller tvangsmulkt ilagt Oppdragsgiver som følge av at leverandøren ikke har overholdt sine forpliktelser etter dette punktet, er leverandørens ansvar og skal betales av ham.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

* 1. **Mislighold av kontraktsforpliktelser - konsekvenser for senere konkurranser**

Brudd på Leverandørens plikter i denne kontrakten vil bli nedtegnet og kan få betydning i senere konkurranser, i overensstemmelse med regelverket for offentlige anskaffelser.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

**Kommentar:**

Vilkår for leverandøravvisning i en konkurranse er uttømmende regulert i anskaffelsesforskriften (FOA). Noen avvisningsbestemmelser i anskaffelsesforskriften medfører **plikt** til avvisning, mens andre bestemmelser medfører **rett** til avvisning for oppdragsgiver. Anskaffelsesforskriftens avvisningsregler er uttømmende.

Det følger f.eks. av FOA § 24-2 (5) at «*Avvisning etter denne bestemmelsen kan skje for handlinger eller unnlatelser som er foretatt både før og under konkurransen*». Dette gir hjemmel for at en leverandør kan avvises fra fremtidige konkurranser, dersom det kan dokumenteres brudd på én eller flere av forhold som er nevnt i FOA § 24-2 (3).

Bestemmelsen i Oslomodellen om avvisningsadgang i fremtidige konkurranser gjelder i den utstrekning og innenfor de rammene som følger av bestemmelsen i FOA § 24-2 (5) og øvrig bakgrunnsrett. Vi vil ikke her gi en uttømmende opplisting av alle tilfeller der avvisning i fremtidige konkurransen kan være aktuelt, men vil særlig gjøre oppmerksom på følgende tilfeller:

* Det følger av FOA §§ 24-2(3) bokstav f) at oppdragsgiver kan avvise en leverandør som tidligere har begått vesentlig kontraktsbrudd i forbindelse med oppfyllelsen av en kontrakt med en oppdragsgiver som er omfattet av anskaffelsesloven. Dette forutsetter at bruddet har ført til heving, erstatning eller lignende sanksjoner.
* Det følger av FOA §§ 24-2 (3) bokstav c) at oppdragsgiver kan avvise en leverandør dersom oppdragsgiver kan dokumentere at leverandøren har begått alvorlige eller gjentatte brudd på bestemmelser om miljø, arbeidsforhold og sosiale forhold som følge av nasjonale regler m.m. - med mindre det vil være uforholdsmessig. Denne bestemmelsen kan for eksempel komme til anvendelse dersom leverandøren har begått alvorlige eller gjentatte budd på bestemmelsen om lønns- og arbeidsvilkår, og avvikene kan dokumenteres.
* Det følger av FOA §§ 24-2 (3) bokstav i) at en oppdragsgiver kan avvise en leverandør når det kan dokumenteres at leverandøren for øvrig har begått alvorlige feil som medfører tvil om hans yrkesmessige integritet.

Dersom en hovedleverandør avvises på bakgrunn av ett (eller flere) av ovennevnte grunnlag, kan dette danne en saklig grunn for å nekte godkjenning av vedkommende hovedleverandørers underleverandør(er).

1. Se liste over fag som omfattes av utdanningsprogrammet for bygg- og anlegg <https://www.vilbli.no/nb/nb/no/laereplaner-for-fag-i-utdanningsprogram-for-bygg-og-anleggsteknikk/ul/v.ba> [↑](#footnote-ref-1)
2. [↑](#footnote-ref-2)